徽宗皇帝臨右軍蘭亭序御書贊
作者：岳珂
朝代：宋

paragraphs: 太霄帝君升壽丘，夢中靈篆垂鸞虯。
翩然下作八極游，赤符羽蓋臨中州。
神機天縱凌□□，日□月□孕□□。
□□殿前卷罳罘，□□□□侍衛休。
昭回雲漢光正浮，萬象不足供雕鎪。
蘭亭當日禊事修，筆力一挽回千牛。
不特字健文亦遒，蕭統作選棄不收。
藿羹詎識羅珍羞，掎摭碔砆遺琳球。
帝謂□□予欲□，巨筆霞練扶斗輈。
寫成斜月輝瓊樓，群真鵠立光射眸。
六丁雷電不可求，倏忽一瞬三千秋。
長安千門曲江頭，柳色曾繫金□□。
天涯恭覽涕泗流，蒼梧叫□□□愁。